CELEX: E2006G0001
Language: el
Date: 2006-04-27 00:00:00
Title: Απόφαση της μόνιμης επιτροπής των κρατών της ΕΖΕΣ αριθ. 1/2006/SC, της 27ης Απριλίου 2006 , σχετικά με τον λογιστικό έλεγχο έργων βάσει του χρηματοδοτικού μηχανισμού (2004-2009)

8.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 122/30
            
         
      ΑΠΌΦΑΣΗ ΤΗΣ ΜΌΝΙΜΗΣ ΕΠΙΤΡΟΠΉΣ ΤΩΝ ΚΡΑΤΏΝ ΤΗΣ ΕΖΕΣ
   αριθ. 1/2006/SC
   της 27ης Απριλίου 2006
   σχετικά με τον λογιστικό έλεγχο έργων βάσει του χρηματοδοτικού μηχανισμού (2004-2009)
   Η ΜΟΝΙΜΗ ΕΠΙΤΡΟΠΗ ΤΩΝ ΚΡΑΤΩΝ ΤΗΣ ΕΖΕΣ,
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο, όπως έχει προσαρμοστεί με το πρωτόκολλο για την προσαρμογή της συμφωνίας για τον Ευρωπαϊκό Οικονομικό Χώρο (εφεξής: η συμφωνία ΕΟΧ),
   τη συμφωνία σχετικά με τη συμμετοχή της Δημοκρατίας της Τσεχίας, της Δημοκρατίας της Εσθονίας, της Δημοκρατίας της Κύπρου, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Δημοκρατίας της Σλοβακίας στον Ευρωπαϊκό Οικονομικό Χώρο (εφεξής: η συμφωνία για τη διεύρυνση του ΕΟΧ) (1),
   το πρωτόκολλο 38α σχετικά με τον χρηματοδοτικό μηχανισμό του ΕΟΧ που ενσωματώθηκε στη συμφωνία ΕΟΧ με τη συμφωνία για τη διεύρυνση του ΕΟΧ,
   τη συμφωνία μεταξύ του Βασιλείου της Νορβηγίας και της Ευρωπαϊκής Κοινότητας σχετικά με τη θέσπιση νορβηγικού χρηματοδοτικού μηχανισμού για την περίοδο 2004-2009 (2),
   την απόφαση της μόνιμης επιτροπής των κρατών της ΕΖΕΣ αριθ. 1/2004/ΜΕ της 5ης Φεβρουαρίου 2004 για τη σύσταση γραφείου για τον χρηματοδοτικό μηχανισμό του ΕΟΧ και τον νορβηγικό χρηματοδοτικό μηχανισμό,
   Έχοντας υπόψη την απόφαση της μόνιμης επιτροπής των χωρών της ΕΖΕΣ αριθ. 4/2004/SC, της 3ης Ιουνίου 2004, για τη σύσταση επιτροπής χρηματοδοτικού μέσου,
   την απόφαση αριθ. 15/2005 της Επιτροπής Εποπτεύουσας Αρχής/Δικαστηρίου της 22ας Δεκεμβρίου 2005 σχετικά με την εντολή της επιτροπής ελεγκτών της ΕΖΕΣ («των τριών»),
   ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Η επιτροπή ελεγκτών ενεργεί ως ανώτατη αρχή για τον λογιστικό έλεγχο των έργων που πραγματοποιούνται στο πλαίσιο του χρηματοδοτικού μηχανισμού του ΕΟΧ 2004-2009 (στο εξής αναφερόμενος ως «χρηματοδοτικός μηχανισμός ΕΟΧ»). Ο εν λόγω έλεγχος περιλαμβάνει τον λογιστικό έλεγχο των έργων στα δικαιούχα κράτη, τη διαχείριση των έργων από τα δικαιούχα κράτη και την εφαρμογή του χρηματοδοτικού μηχανισμού ΕΟΧ. Η επιτροπή ελεγκτών ελέγχει επίσης τη διαχείριση του χρηματοδοτικού μηχανισμού ΕΟΧ από το γραφείο χρηματοδοτικού μηχανισμού.
   Άρθρο 2
   Η επιτροπή ελεγκτών συνίσταται από υπηκόους των κρατών της ΕΖΕΣ που αποτελούν συμβαλλόμενα μέρη της συμφωνίας ΕΟΧ, οι οποίοι ανήκουν, κατά προτίμηση, στα ανώτατα όργανα ελέγχου των κρατών της ΕΖΕΣ και οφείλουν να παρέχουν πλήρη εχέγγυα ανεξαρτησίας. Οι υπάλληλοι της ΕΖΕΣ δεν μπορούν να διορισθούν ελεγκτές έως ότου παρέλθει διάστημα τριών ετών από το πέρας της απασχόλησής τους σε οιαδήποτε όργανα της ΕΖΕΣ.
   Άρθρο 3
   Τα μέλη της επιτροπής ελεγκτών που διενεργούν λογιστικούς ελέγχους σύμφωνα με το άρθρο 1 είναι τα ίδια με τα πρόσωπα που καθορίζονται στην απόφαση αριθ. 15/2005 της Επιτροπής Εποπτεύουσας Αρχής/Δικαστηρίου της 22ας Δεκεμβρίου 2005 και διορίζονται για το ίδιο χρονικό διάστημα.
   Άρθρο 4
   Τα μέλη της επιτροπής ελεγκτών ασκούν τα καθήκοντά τους με πλήρη ανεξαρτησία.
   Άρθρο 5
   Τα μέλη της επιτροπής ελεγκτών συνεργάζονται στενά με το άτομο ή τα άτομα στα οποία έχει ανατεθεί η διενέργεια των αντίστοιχων ελέγχων βάσει του νορβηγικού χρηματοδοτικού μηχανισμού για την περίοδο 2004-2009, στο πλαίσιο των ελέγχων δραστηριοτήτων που σχετίζονται και με τους δύο χρηματοδοτικούς μηχανισμούς.
   Άρθρο 6
   Το κόστος κάθε κατάλληλου και αναλογικού ελέγχου που αναφέρεται στο άρθρο 1, βαρύνει τον διοικητικό προϋπολογισμό του χρηματοδοτικού μηχανισμού ΕΟΧ. Η μόνιμη επιτροπή εγκρίνει, κατόπιν πρότασης της επιτροπής ελεγκτών και σύστασης της επιτροπής χρηματοδοτικού μηχανισμού, το ποσό που χορηγείται για αυτόν το σκοπό.
   Άρθρο 7
   Η επιτροπή ελεγκτών μπορεί να προσλάβει εξωτερικούς εμπειρογνώμονες για να την συνδράμουν στο έργο της. Οι εξωτερικοί εμπειρογνώμονες πρέπει να ανταποκρίνονται στις ίδιες απαιτήσεις περί ανεξαρτησίας και να επιτελούν το ίδιο καθήκον συνεργασίας που προβλέπεται στο άρθρο 5, όπως και τα μέλη της επιτροπής ελεγκτών.
   Άρθρο 8
   Η επιτροπή ελεγκτών υποβάλλει εκθέσεις στη μόνιμη επιτροπή των κρατών της ΕΖΕΣ σχετικά με τον λογιστικό έλεγχο που αναφέρεται στο άρθρο 1, και μπορεί να υποβάλλει προτάσεις για την ανάληψη δράσης.
   Άρθρο 9
   Η επιτροπή ελεγκτών προτείνει τους δικούς της όρους εντολής όσον αφορά τον λογιστικό έλεγχο που αναφέρεται στο άρθρο 1 και τους υποβάλει για έγκριση στη μόνιμη επιτροπή των κρατών της ΕΖΕΣ.
   Άρθρο 10
   Η παρούσα απόφαση τίθεται αμέσως σε ισχύ.
   Άρθρο 11
   Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 27 Απριλίου 2006.
      
         
            Για τη Μόνιμη Επιτροπή
         
         
            Ο Πρόεδρος
         
         Stefán Haukur JÓHANNESSON
         
         
            Ο Γενικός Γραμματέας
         
         William ROSSIER
         
      
   
   
      (1)  ΕΕ L 130 της 29.4.2004, σ. 11, και συμπλήρωμα για τον ΕΟΧ αριθ. 23 της 29.4.2004, σ. 1.
   
      (2)  ΕΕ L 130 της 29.4.2004, σ. 81, και συμπλήρωμα για τον ΕΟΧ αριθ. 23 της 29.4.2004, σ. 58.